Keywords

Summary



Keywords

1. Prasība atcelt tiesību aktu – Interese celt prasību – Radušās un pastāvošas intereses nepieciešamība

(EKL 230. pants; Padomes Lēmuma 97/413 4. panta 2. punkts; Komisijas Lēmuma 98/125 pielikuma 3.3. punkts un Komisijas Lēmums 2003/245)

2. Prasība atcelt tiesību aktu – Fiziskas vai juridiskas personas – Tiesību akti, kas šīs personas skar tieši un individuāli

(EKL 230. panta ceturtā daļa; Komisijas Lēmums 2003/245)

3. Zivsaimniecība – Kopējā struktūrpolitika – Daudzgadu vadības programmas

(Padomes Lēmuma 97/413 4. panta 2. punkts; Komisijas Lēmums 2003/245)

Summary

1. Prasītāja interesei celt prasību, ņemot vērā prasības priekšmetu, ir jāpastāv prasības celšanas brīdī, pretējā gadījumā šāda prasība ir nepieņemama. Šim strīda priekšmetam – tāpat kā interesei celt prasību – ir jāturpina pastāvēt līdz tiesas nolēmuma pasludināšanai, pretējā gadījumā tiesvedība ir jāizbeidz; proti, prasības rezultātā lietas dalībniekam, kas cēla šo prasību, ir jāpanāk labvēlīgs iznākums.

Šajā kontekstā ikvienai personai, kas, ievērojot piemērojamās normas, bija lūgusi atļaut jaudas palielināšanu sakarā ar uzlabojumiem drošības jomā, kas rodas aizvietojošā kuģa būves rezultātā, pamatojoties uz 4. panta 2. punktu Lēmumā 97/413 par mērķiem un detalizētiem noteikumiem Kopienas zivsaimniecības sektora restrukturizācijai laikposmā no 1997. gada 1. janvāra līdz 2001. gada 31. decembrim, lai sasniegtu noturīgu līdzsvaru starp resursiem un to izmantošanu, un Lēmuma 98/125 par Īrijas zvejas flotes daudzgadu vadības programmas apstiprināšanu laikposmam no 1997. gada 1. janvāra līdz 2001. gada 31. decembrim pielikuma 3.3. punktu, ir acīmredzama interese lūgt atcelt lēmumu, ar ko atteikta konkrētā atļauja.

Komisijas lēmuma, ar ko atteikts piešķirt pieprasīto atļauju, atcelšana faktiski ietekmē visas personas, kuru pieteikumi tika noraidīti, tādējādi, ka, no jauna pārbaudot šos pieteikumus – kas ir Komisijas pienākums –, atkal kļūst iespējama atļaujas piešķiršana. Kad tas notiek, šī piešķiršana nozīmē, ka visus pasākumus, kas vēl ir veicami, lai īstenotu vai izmantotu pieprasīto ražošanas jaudas palielināšanu, var uzsākt, ievērojot eventuāli piemērojamos noteikumus un termiņus.

Tādēļ nevar uzskatīt, ka prasītājiem, kas apstrīdētā lēmuma [pieņemšanas] dienā nebija uzsākuši šī lēmuma II pielikumā norādīto kuģu būvi un līdz ar to šajā dienā nebija [kuģu] īpašnieki, šī iemesla dēļ nebija intereses celt prasību.

(sal. ar 25. un 32.–34. punktu)

2. Personas, kas nav lēmuma adresāti, var apgalvot, ka ir skartas individuāli, tikai tad, ja šis lēmums tās ietekmē šīm personām raksturīgu īpašu pazīmju dēļ vai tādu apstākļu dēļ, kas šīs personas atšķir no visām citām personām, un tādēļ tās individuāli nošķir tieši tāpat kā šāda lēmuma adresātus.

Šajā kontekstā prasītājus, kas dienā, kad pieņemts Lēmums 2003/245 attiecībā uz Komisijas saņemtajiem lūgumiem par daudzgadu vadības programmas MAGP IV mērķu palielināšanu, lai uzlabotu drošību, kuģošanu jūrā, higiēnu, produktu kvalitāti un darba apstākļus uz kuģiem, kuru kopējais garums ir lielāks par 12 metriem, nebija uzsākuši šī lēmuma II pielikumā norādīto kuģu būvi, šī iemesla dēļ nevar uzskatīt par tādiem, kurus minētais lēmums neskar individuāli, jo viņi bija iesnieguši individuālus lūgumus par drošības tonnāžas palielināšanu attiecībā uz minētajā II pielikumā norādītajiem kuģiem. Pastāvot šādiem apstākļiem, šo lūgumu iesniegšana ļauj tos raksturot attiecībā uz jebkuru citu personu un ļauj tos individuāli izcelt analogi minētā lēmuma adresātiem.

(sal. ar 36. un 41. punktu)

3. 4. panta 2. punktā Lēmumā 97/413 par mērķiem un detalizētiem noteikumiem Kopienas zivsaimniecības sektora restrukturizācijai laikposmā no 1997. gada 1. janvāra līdz 2001. gada 31. decembrim, lai sasniegtu noturīgu līdzsvaru starp resursiem un to izmantošanu, nav noteikts nekāds ierobežojums attiecībā uz kuģa, kas var pretendēt uz ražošanas jaudas palielināšanu drošības jomā, vecumu. Šajā normā paredzētais pieauguma jēdziens attiecas nevis uz konkrētu kuģi, bet uz valsts floti. Attiecīgi, lai sasniegtu šajā lēmumā paredzēto mērķi – zivsaimniecības nozares krājumu saglabāšanu Kopienu ūdeņos –, nav nepieciešams, lai jaunie kuģi tiktu izslēgti no minētajā normā paredzētā režīma.

Pastāvot šādiem apstākļiem, Komisija, Lēmumā 2003/245 attiecībā uz Komisijas saņemtajiem lūgumiem par daudzgadu vadības programmas MAGP IV mērķu palielināšanu, lai uzlabotu drošību, kuģošanu jūrā, higiēnu, produktu kvalitāti un darba apstākļus uz kuģiem, kuru kopējais garums ir lielāks par 12 metriem, pieņemot kritērijus, kas nav paredzēti šajā gadījumā piemērojamajā tiesiskajā regulējumā, ir pārsniegusi savas pilnvaras.

(sal. ar 46. un47. punktu)